SCB ยกเว้น-คืนค่าธรรมเนียมบริการผ่านตู้ ATM-SCB EASY วันที่ 3-10 ก.ย.นี้
SCB ยกเว้น-คืนค่าธรรมเนียมบริการผ่านตู้ ATM-SCB EASY วันที่ 3-10 ก.ย.นี้ เพื่อบรรเทาความไม่สะดวกของลูกค้าระหว่างปิดบริการ SCB EASY App
2 ก.ย. 2559

ธนาคารไทยพาณิชย์ จำกัด (มหาชน) หรือ SCB ระบุว่า ตามที่ธนาคารได้ปิดบริการ SCB EASY App เป็นการชั่วคราว เพื่อปรับปรุงระบบและยกระดับการให้บริการให้มีประสิทธิภาพยิ่งขึ้นนั้น เพื่อเป็นการบรรเทาความไม่สะดวกสบายดังกล่าว และตอบแทนความไว้วางใจของลูกค้าที่มีต่อธนาคารเสมอมา จึงขอยกเว้นค่าธรรมเนียมการทำธุรกรรม ผ่านตู้ ATM และ SCB EASY ระหว่างวันที่ 3 -10 กันยายน 2559 สำหรับบริการดังต่อไปนี้ การโอนเงินข้ามเขตภายในธนาคาร, การเติมเงิน (มือถือ, Easy Pass และอื่นๆ) รวมทั้งการจ่ายบิลชำระค่าสินค้าและบริการ
ในส่วนของการโอนเงินต่างธนาคารผ่านตู้ ATM และเว็บไซต์นั้น ใช้ระบบคืนเงินค่าธรรมเนียมเข้าบัญชีเงินฝาก เนื่องจากการโอนเงินต่างธนาคารต้องมีการประสานงานระหว่างธนาคาร ดังนั้น ธนาคารจะคืนค่าธรรมเนียมเข้าบัญชีเงินฝากของลูกค้า ภายในวันที่ 15 ตุลาคม 2559
ทั้งนี้ธนาคารต้องขออภัยเป็นอย่างสูงมายังลูกค้าทุกท่านที่ได้รับผลกระทบและไม่ได้รับความสะดวกในครั้งนี้ โดยระหว่างนี้ ลูกค้ายังสามารถใช้บริการผ่านช่องทางต่างๆ รวมถึง สาขาธนาคารไทยพาณิชย์ทั่วประเทศ,ATM และ www.scbeasy.com ซึ่งสามารถใช้ได้ทั้งผ่านเครื่องคอมพิวเตอร์และโทรศัพท์มือถือได้ตามปกติ ธนาคารขออภัยเป็นอย่างสูงสำหรับความไม่สะดวกที่เกิดขึ้น